ቻይና ከኢትዮጵያ ጋር ያላትን ግንኙነት ወደ ስትራቴጂያዊ አጋርነት ታሳድጋለች
ቻይና ከኢትዮጵያ ጋር ያላትን ግንኙነት ወደ ስትራቴጂያዊ አጋርነት እንደምታሳድግ ፕሬዚዳንት ዢ ጃንፒንግ አስታወቁ።ፕሬዚዳንቱ በ"ቤልት ኤንድ ሮድ ኢኒሼቲቭ" መድረክ ለመሳተፍ ቤጂንግ ከሚገኙት ጠቅላይ ሚኒስትር ኃይለማርያም ጋር ባደረጉት ውይይት አገራቸው ከኢትዮጵያ ጋር ያላትን ግንኙነት ወደ ስትራቴጂያዊ አጋርነት እንደምታሳድግ አረጋግጠዋል።ከምስራቅ አፍሪካ አገሮች ጋር ያላትን ግንኙነት ይበልጥ ለማጠናከር እየሰራች ያለችው ቻይና ኢትዮጵያን ወደ አፍሪካ መግቢያ በር አድርጋ ታስባለች።አገሪቷ ከኢትዮጵያ ጋር ያላትን ግንኙነት ወደ ስትራቴጂ አጋርነት ለማሳደግ የፈለገችበት ምክንያት የአፍሪካ መግቢያ በር አድርጋ ስለምታያት መሆኑን ጠቅላይ ሚኒስቴር ኃይለማርያም ገልጸዋል።በተጨማሪም ኢትዮጵያ በቀጣናው ሠላምና ደህንነትን በማረጋገጥ እየተጫወተች ያለው ሚናም ሌላው ምክንያት መሆኑን ጠቅሰዋል።ቻይና ግንኙነቷን ይበልጥ ለማሳደግ መፈለጓ የሁለትዮሽ አጋርነቱ ከፍተኛ ደረጃ ላይ መድረሱን እንደሚያመላክት ጠቅላይ ሚኒስትሩ ተናግረዋል።የአገራቱ ግንኙነት በማንኛውም ሁኔታ ውስጥ ቢሆንም በጋራ መስራት የሚያስችላቸው ትክክለኛ አቅጣጫ መያዛቸውን እንደሚያረጋግጥ ነው ጠቅላይ ሚኒስትር ኃይለማርያም የተናገሩት።እንደ ጠቅላይ ሚኒስትር ኃይለማርያም ገለጻ  ኢትዮጵያ ከቻይና ጋር የስትራቴጂ አጋርነት ደረጃ የደረሰች የመጀመሪያዋ አፍሪካዊት አገር ናት።ኢትዮጵያ በቻይና ለሚተገበሩ በርካታ ፕሮጀክቶች መናኸሪያ በመሆን እንደምታገለግል የተመለከተ ሲሆን፤ በተለይም የቻይናን ማኑፋክቸሪዎች ወደ አፍሪካ ለማስገባት እንደ ዋናኛ መነሻ ትሆናለች።ምስራቅና ምዕራብ አፍሪካን የሚያገናኘውና ከኢትዮጵያ ጅቡቲ መስመር ጋር የሚተሳሰረው የጂቡቱ ዳካር የባቡር መስመር ለዚህ ተጠቃሽ ነው።ኢትዮጵያ መላውን አፍሪካ ማገናኘት የሚያስችል የብሮድባንድ ፋይበር ኦፕቲክስ ማዕከል እንደምትሆንም ነው የተመለከተው።ቻይና አዲስ አበባን የአቬየሽን ማዕከል ለማድረግ የወሰነችውም የኢትዮጵያ አየር መንገድ አገሪቷን ከአፍሪካ አገሮች ጋር በማገናኘት ከፍተኛ ሚና እየተጫወተ በመሆኑ ነው።ቻይና ከአፍሪካ ጋር የምታደርገው ግንኙነት ከ80 በመቶ በላይ የሚሆነው በኢትዮጵያ አየር መንገድ ነው።በሌላ በኩል በፕሬዚዳንት ጂንፒንግና በጠቅላይ ሚኒስትር ኃይለማርያም ውይይት ቻይና ያዘጋጀችው የ“ቤልት ኤንድ ሮድ ኢኒሼቲቭ” መድረክ ኢኮኖሚያዊ ትስስርና ብልጽግናን ለማምጣት ያለመ ስለመሆኑ ተነስቷል።ይህን ግዙፍ እቅድ ተፈጻሚ ለማድረግ ከአፍሪካ ኢትዮጵያ፣ ኬንያና ታንዛኒያ የተመረጡ ሲሆን ከ29 አገሮች የተውጣጡ መሪዎች በእቅዱ ላይ እንደሚወያዩ ይጠበቃል።የተለጠጠው እቅድ ቻይና በእስያና በአፍሪካ አገሮች ከፍተኛ መሰረተ ልማቶችን በመገንባትና በማስፋፋት ንግድን ለማሳደግና የኢኮኖሚ እድገትን ለማነቃቃት ያዘጋጀችው ነው- (ኢዜአ) ። 